《闻河南山东得雨识喜》
清代·弘历

齐郑麦为秋，所需三月雨。向接方伯奏，东郊趾待举。

晨夙望南云，默祷心怇怇。油然亦屡作，霈兮方延伫。

不迟数日间，邮传递佳语。既欣一犁深，更幸两州普。

岂惟滋来牟，兼可播稌黍。眉舒有馀望，心沃无繁苦。

繄余德凉薄，诚格敢自诩。祗此省岁心，绥丰愿海宇。

去冬三白兆，春霖润膏土。皇州景色佳，花柳纷烟墅。

察近而略遐，此戒铭心所。忆昔扶风守，所虑百里许。

彼喜尚艰致，我喜岂易睹。